ক্যাডি উডলন

ক্যাডি উডলন হল ক্যারল রাইরি ব্রিঙ্ক  এর শিশুদের জন্য লেখা একটি ঐতিহাসিক কল্পকাহিনী যা ১৯৩৬ সালে নিউবেরি পদক এবং ১৯৫৮ সালে লুইস ক্যারল শেল্ফ পুরস্কার লাভ করে। ১৯৩৫ সালের মূল সংস্করণটি নিউবেরি-পুরষ্কারপ্রাপ্ত লেখক এবং চিত্রকর কেট সেরেডি দ্বারা চিত্রিত হয়েছিল। ম্যাকমিলান ১৯৭৩ সালে পরবর্তী সংস্করণ প্রকাশ করেন, যার চিত্রায়ন করেছিলেন ট্রিনা শার্ট হাইম্যান । 

বিষয়বস্তু
১৮৬০-এর দশকের প্রেক্ষাপট রচিত এই উপন্যাসটি উইসকনসিনের ডানভিল অঞ্চলে বসবাসকারী প্রাণবন্ত এগারো বছর বয়সি টমবয় মেয়ে ক্যারোলাইন অগাস্টা উডলনকে ঘিরে আবর্তিত, যার ডাকনাম ‘ক্যাডি’। ছোটবেলায় সে তার পরিবারের সঙ্গে বোস্টন থেকে সেখানে আসে, এই যাত্রা প্রায় তার প্রাণ কেড়ে নিয়েছিল। দুর্বল ও অসুস্থ হওয়ায়, তার স্বাস্থ্য ফিরে পাওয়ার জন্য তাকে তার দুই ভাই টম ও ওয়ারেনের সঙ্গে অবাধে ঘোরাফেরা করার অনুমতি দেওয়া হয়। তারা প্রায়ই তাদের খামারের চারপাশের বন ও নদীতে ঘুরে সময় কাটায়।
কাহিনির শুরুতে দেখা যায়, স্থানীয় আদিবাসী গোষ্ঠীর সঙ্গে দেখা করে ফেরার পর ক্যাডি রাতের খাবারে দেরি করে আসে, আর তার এই দুষ্টুমিতে তার মা লজ্জিত হন। কিন্তু ক্যাডি এতে দমে যায় না; পরবর্তী এক বছরে সে একের পর এক রোমাঞ্চকর ও ভয়ংকর অভিজ্ঞতার মধ্যে দিয়ে যায়। গভীর রাতে জঙ্গলের মধ্য দিয়ে ঘোড়ায় চড়ে তার বন্ধু ‘ইন্ডিয়ান জন'-কে বসতি স্থাপনকারীর আক্রমণের পরিকল্পনা থেকে   সতর্ক করা থেকে শুরু করে, প্রেইরির আগুন যা স্কুলের দাদাগিরি করা ছেলে ওবেদিয়াহর ভালো দিকটি প্রকাশ করে, কিংবা বরফে স্কেটিং করতে গিয়ে হ্রদের বরফ ভেঙে পড়ে প্রাণসংকটের মুখে পড়া—তার জীবন মোটেও একঘেয়ে ছিল না।
পরিস্থিতি চরমে ওঠে যখন বোস্টন থেকে আসা ‘নিখুঁত’ কাজিন অ্যানাবেল বেড়াতে আসে, আর ক্যাডিকে নিজের ভবিষ্যৎ চিন্তার মুখোমুখি হতে হয়। তার অভিযানের অবিচ্ছেদ্য অংশ টম ও ওয়ারেনও এই যাত্রায় তার সঙ্গে থাকে। গল্পটি নানা রকম ব্যবহারিক কৌতুক ও হৃদয়স্পর্শী মুহূর্তে ভরপুর—যেমন নেরোর দীর্ঘ পথ পাড়ি দিয়ে বাড়ি ফেরা, যে প্রিয় পোষা কুকুরটিকে ক্যাডির কাকা ‘শিক্ষিত’ করার জন্য নিয়ে গিয়েছিলেন।
এই উপন্যাসটি গৃহযুদ্ধের সময় সীমান্ত অঞ্চলে একটি পরিবারের জীবনযাপনের কাহিনি তুলে ধরে এবং উইসকনসিনের এক ছোট গ্রামে মানুষের দৈনন্দিন জীবনের অন্তর্দৃষ্টি দেয়, যেখানে স্থানীয় আদিবাসীদের প্রতি ভয় ছিল বাস্তব, আর জীবন ও মৃত্যুর ভীতিকর প্রশ্ন প্রায়শই দেখা দিত। এর পরবর্তী কাহিনি ‘ম্যাজিকাল মেলনস’ (১৯৩৯) ক্যাডি উডলনের গল্পকে এগিয়ে নিয়ে যায়।

 পটভূমি 
ব্রিঙ্ক (১৮৯৫-১৯৮১) আইডাহোর মস্কোতে, পালাউস অঞ্চলে, জন্মগ্রহণ করে ও বেড়ে ওঠে। তার মায়ের আত্মহত্যার পর আট বছর বয়সে অনাথ হয়ে সে সেখানে তার বিধবা মাতামহী এবং অবিবাহিত এক মাসির সাথে থাকতেন; তার মাতামহী উইসকনসিনের একটি খামারে বড় হয়েছিলেন।  ক্যাডি উডলনের পরবর্তী সংস্করণের ভূমিকায় তিনি বলেন যে বইগুলি আংশিকভাবে তার দিদা ক্যাডি উডহাউস ওয়াটকিন্স (১৮৫৩ – ১৯৪০) এবং তার ভাইবোনদের জীবনের উপর ভিত্তি করে তৈরি: বড় বোন ক্লারা, বড় ভাই টম, ছোট ভাই ওয়ারেন, ছোট বোন হেটি এবং মিনি এবং ছোট ভাই জো।

ক্যাডি যে বাড়িতে থাকতেন সেটি এখন একটি ঐতিহাসিক স্থান,  মেনোমোনি, উইসকনসিনের দক্ষিণে প্রায় ।

 সমালোচকদের অভ্যর্থনা 
শিশুসাহিত্য বিশেষজ্ঞ মে হিল আরবুথনট ক্যাডি উডলন সম্পর্কে বলেন, "এই বইটি একটি সীমান্তবর্তী গল্পের চেয়ে অনেক কম - বসতি স্থাপনকারী বনাম ভারতীয় - বরং এটি একটি টমবয়ের বিনোদনমূলক বিবর্তন। ক্যাডি জীবন থেকে যে আনন্দ পায় তা বেশিরভাগ ঐতিহাসিক কল্পকাহিনীর গুরুগম্ভীর আবহাওয়ার বিরুদ্ধে লড়াই করার ক্ষেত্রে এই বইয়ের কার্যকারিতা নির্দেশ করে।"  কিরকাস রিভিউ বলেছে যে এটি "সীমান্তবর্তী খামারে মানবজীবনের একটি খাঁটি চিত্র প্রদান করে যেখানে গণহত্যা একটি বাস্তবিক হুমকি ছিল এবং যখন একটি জীবিকা, যা কষ্টসাধ্যভাবে অর্জন করা হয়েছিল, তা প্রাকৃতিক বহিরঙ্গন জিনিসগুলিতে মজা করার অনুমতি দিয়েছিল।"  এটি ১৯৩৬ সালে নিউবেরি পদক জিতেছিল। 

বইটিতে আদিবাসী আমেরিকানদের চিত্রায়ন সাম্প্রতিক বছরগুলিতে সমালোচিত হয়েছে। আমেরিকান ইন্ডিয়ানস ইন চিলড্রেনস লিটারেচার ওয়েবসাইটের প্রতিষ্ঠাতা ডেবি রিস, "রিফ্লেকশনস অন ক্যাডি উডলন: টিচিং অ্যাবাউট স্টেরিওটাইপস ইউজিং লিটারেচার"-এ স্কুলে এটি পড়ার ক্ষেত্রে তার মেয়ের বেদনাদায়ক প্রতিক্রিয়ার কথা উল্লেখ করেছেন।

 অভিযোজন 
১৯৪৫ সালে ব্রিঙ্ক ক্যাডি উডলনকে একটি রেডিও নাটকে রূপান্তরিত করেন।

১৯৮৯ সালে, জাইলস ওয়াকার ওয়ান্ডারওয়ার্কসের জন্য বইটির উপর ভিত্তি করে টেলিভিশনের জন্য তৈরি একটি চলচ্চিত্র পরিচালনা করেছিলেন এবং জো উইজেনফেল্ড এবং রিচার্ড জন ডেভিস টেলিপ্লে তৈরি করেন। ক্যাডির চরিত্রে অভিনয় করেছেন এমিলি শুলম্যান । বইটিতে বেশ কিছু পরিবর্তন আনা হয়েছে, যার মধ্যে উল্লেখযোগ্য হল বসতি স্থাপনকারী এবং ইন্ডিয়ানদের মধ্যে দ্বন্দ্বকে শেষের দিকে নিয়ে যাওয়া এবং ক্যাডির খুড়তুতো বোন অ্যানাবেলের ভূমিকা ব্যাপকভাবে বৃদ্ধি করা।  টম শেলটন এবং ব্রিঙ্কের নাতনি সুসান সি. হান্টারের লেখা একটি সঙ্গীতধর্মী নাটক, ক্যাডি উডলন আ মিউজিক্যাল অ্যাডভেঞ্চার ( দ্য ক্যাডি উডলন মিউজিক্যাল )ও এই বইটির উপর ভিত্তি করে তৈরি হয়েছিল।

তথ্যসূত্র

বহিঃসংযোগ

বিষয়শ্রেণী:১৯৩৫ সালের আমেরিকান উপন্যাস
বিষয়শ্রেণী:১৯৩৫ সালের শিশুদের বই
বিষয়শ্রেণী:নিউবেরি পদক-বিজয়ী কাজ
বিষয়শ্রেণী:উইসকনসিনে রচিত উপন্যাস
বিষয়শ্রেণী:আমেরিকান শিশু উপন্যাস
বিষয়শ্রেণী:আদিবাসী আমেরিকানদের সম্পর্কে শিশুদের বই
বিষয়শ্রেণী:১৮৬০-এর দশকের প্রেক্ষাপটে রচিত উপন্যাস
বিষয়শ্রেণী:ডান কাউন্টি, উইসকনসিন
বিষয়শ্রেণী:চলচ্চিত্রে রূপান্তরিত আমেরিকান উপন্যাস
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:১৮৬০-এর দশকে রচিত শিশুদের বই
বিষয়শ্রেণী:মার্কিন শিশুতোষ উপন্যাস
বিষয়শ্রেণী:চলচ্চিত্রে অভিযোজিত মার্কিন উপন্যাস
বিষয়শ্রেণী:শিশুতোষ ঐতিহাসিক উপন্যাস